**Zemnieka saimniecības maksātnespējas procesa kārtība**

Zemnieka saimniecību maksātnespējas procesiem, kas uzsākti ar 2023. gada 15. septembri, ir piemērojams fiziskās personas maksātnespējas process zemnieka saimniecības īpašniekam. Maksātnespējas pieteikumu ir tiesīgas iesniegt gan fiziskās personas, gan zemnieka saimniecības kreditori.

**Latvijas Republikas Senāta**

**Civillietu departamenta**

**2025. gada 11. marta**

**LĒMUMS**

**Lieta Nr. C71286024, SPC-4/2025**

[ECLI:LV:AT:2025:0311.C71286024.4.L](https://gateway.elieta.lv/api/v1/PublicMaterialDownload/95bef729-a439-4f6f-9317-e030d3246ec1)

Senāts šādā sastāvā: senators referents Intars Bisters, senatori Kaspars Balodis un Inese Grauda

izskatīja rakstveida procesā ģenerālprokurora protestu par Vidzemes rajona tiesas 2024. gada 22. jūlija spriedumu par [Nosaukums] pagasta zemnieka saimniecības [firma] juridiskās personas maksātnespējas procesa pasludināšanu.

**Aprakstošā daļa**

[1] Ar Vidzemes rajona tiesas 2024. gada 22. jūlija spriedumu pasludināts [Nosaukums] pagasta zemnieka saimniecības [firma] juridiskās personas maksātnespējas process un par parādnieces maksātnespējas procesa administratori iecelta Sanda Ziedone.

[2] Par minēto spriedumu ģenerālprokurors Civilprocesa likuma 60. nodaļas kārtībā iesniedzis protestu, lūdzot spriedumu atcelt būtisku materiālo un procesuālo tiesību normu pārkāpumu dēļ.

Protestā norādīti šādi argumenti.

[2.1] Ar 2023. gada 16. marta grozījumiem Maksātnespējas likumā, tā 127. panta trešajā daļā noteikts, ka fiziskās personas maksātnespējas process ir piemērojams arī parādniekiem, kuri vienlaikus ir individuālie komersanti vai individuālā (ģimenes) uzņēmuma, zemnieku saimniecības vai zvejnieku saimniecības īpašnieki, un, lai nodrošinātu kreditoriem iespēju iesniegt zemnieku saimniecības maksātnespējas procesa pieteikumu, šī likuma 129. pants papildināts ar fiziskās personas maksātnespējas procesa pazīmēm, kas attiecināmas tieši uz individuālajiem komersantiem vai individuālajiem (ģimenes) uzņēmumiem, zemnieku saimniecību zvejnieku saimniecību īpašniekiem.

Atbilstoši Maksātnespējas likuma pārejas noteikumu 82. punktam, grozījumi attiecināmi uz maksātnespējas procesiem, kas uzsākti ar 2023. gada 15. septembri.

[2.2] Tiesa nav ievērojusi Maksātnespējas likuma 127. panta trešajā daļā un 129. panta pirmās daļas 4. punkta „b” apakšpunktā paredzēto regulējumu, jo, lai gan no civillietas materiāliem konstatējams, ka parādniecei brīdinājums izsniegts, tajā norādot, ka tiks iesniegts pieteikums par fiziskās personas maksātnespējas procesa pasludināšanu, tomēr tiesa, pieteikumu apmierinājusi uz maksātnespējas procesa pieteikumā norādītā pamata, konstatējot Maksātnespējas likuma 57. panta pirmās daļas 3. punktā norādīto juridiskas personas maksātnespējas pazīmi.

[2.3] Tiesa, nepamatoti piemērojot juridiskās personas maksātnespējas procesu, nav ievērojusi Maksātnespējas likuma 6. panta 5. punktā noteikto maksātnespējas procesa efektivitātes principu, kas novedis pie būtiska kreditoru interešu aizskāruma – tiesībām saņemt līdzekļus maksātnespējas procesā atzīto prasījumu dzēšanai arī saistību dzēšanas procedūras norises laikā.

Ar spriedumu aizskartas arī zemnieku saimniecības īpašnieka kā fiziskas personas kreditoru intereses, kuriem nebija iespējams pieteikt savus prasījumus juridiskās personas maksātnespējas procesa ietvaros.

**Motīvu daļa**

[3] Pārbaudījis lietas materiālus un apsvēris protestā norādītos argumentus, Senāts atzīst, ka Vidzemes rajona tiesas 2024. gada 22. jūlija spriedums ir atceļams.

[4] Senāts jau iepriekš ir atzinis, ka no materiālo tiesību viedokļa zemnieka saimniecība – kā tās sastāvā ietilpstošo ķermenisko un bezķermenisko lietu un citu saimniecisko labumu (vērtību) kopums – ir nevis tiesību subjekts, bet gan zemnieka saimniecības īpašniekam piederošs tiesību objekts (sk. *Senāta 2024. gada 2. decembra rīcības sēdes lēmuma lietā Nr. SKC-609/2024,* [*ECLI:LV:AT:2024:1202.C71246321.19.L*](https://manas.tiesas.lv/eTiesasMvc/nolemumi/pdf/544893.pdf)*, 4.2. punktu*).

Tādējādi, lai arī juridiski ir iespējams nošķirt parādus, kas radušies fiziskai personai personīgi un fiziskai personai saimnieciskās darbības ietvaros, tomēr parāda samaksas pienākums un avots nav nošķirams.

Ar 2023. gada 16. marta grozījumiem Maksātnespējas likumā inkorporēti Eiropas Parlamenta un Padomes Direktīvas (ES) 2019/1023 (2019. gada 20. jūnijs) par preventīvās pārstrukturēšanas regulējumu, parādsaistību dzēšanu un diskvalifikāciju un ar pārstrukturēšanu, maksātnespēju un parādsaistību dzēšanu saistīto procedūru efektivitātes palielināšanas pasākumiem un ar ko groza Direktīvu (ES) 2017/1132 (Direktīva par pārstrukturēšanu un maksātnespēju) 24. panta nosacījumi par maksātnespējas procedūru apvienošanu attiecībā uz ar profesiju saistītajiem parādiem un personīgajiem parādiem.

Tātad maksātnespējas procesiem, kas uzsākti ar 2023. gada 15. septembri, piemērojamas Maksātnespējas likuma normas 2023. gada 16. marta redakcijā, kā to noteic šā likuma Pārejas noteikumu 82. punkts, tostarp attiecībā uz Maksātnespējas likuma 127. panta trešajā daļā paredzēto, ka zemnieka saimniecības maksātnespējas gadījumā ir piemērojams fiziskās personas maksātnespējas process zemnieka saimniecības īpašniekam, vienlaikus paredzot, ka šādu maksātnespējas pieteikumu ir tiesīgi iesniegt arī zemnieku saimniecības kreditori.

[5] Senāts atzīst, ka protestā pamatoti norādīts uz kreditoru tiesību un interešu aizskārumu, pasludinot zemnieku saimniecības kā juridiskas personas maksātnespējas procesu, tādā veidā liedzot iespēju zemnieku saimniecības kreditoriem saņemt līdzekļus parādu segšanai saistību dzēšanas procedūras laikā, kā arī zemnieka saimniecības īpašnieka kā fiziskas personas iespējamajiem kreditoriem pieteikt savus prasījumus vispār, jo kā jau norādīts iepriekš, finansējuma avots kreditoru prasījumu segšanai šādos gadījumos nav nošķirams.

Tiesa bez ievērības ir atstājusi apstākli, ka brīdinājums par nodomu iesniegt maksātnespējas pieteikumu parādniekam izsniegts atbilstoši Maksātnespējas likuma 129. panta pirmās daļas 4. punkta „b” apakšpunkta prasībām, bet maksātnespējas procesa pieteikums pamatots ar Maksātnespējas likuma normām, kas attiecināmas uz juridiskās personas maksātnespējas procesu, un, nedodot vērtējumu minētajiem apstākļiem, pieteikumu apmierinājusi.

Senāts atzīst, ka pieteikums par zemnieka saimniecības maksātnespēju izskatīts neatbilstošā procesuālajā kārtībā, kas ir pamats protesta apmierināšanai, proti, Vidzemes rajona tiesas 2024. gada 22. jūlija sprieduma atcelšanai un jautājuma nodošanai atkārtotai izskatīšanai, nodrošinot Civilprocesa likuma 46.2 nodaļā paredzētās kārtības ievērošanu.

**Rezolutīvā daļa**

Pamatojoties uz Civilprocesa likuma 474. panta 2. punktu un 485. pantu, Senāts

**nolēma**

atcelt Vidzemes rajona tiesas 2024. gada 22. jūlija spriedumu, ar kuru [Nosaukums] pagasta zemnieka saimniecībai [firma] pasludināts juridiskās personas maksātnespējas process, un nodot jautājumu atkārtotai izskatīšanai Vidzemes rajona tiesā.

Lēmums nav pārsūdzams.